Sophie Løhde (V), 2025-11-21:
Tak, formand, og tak til ordførerne for jeres indlæg og ikke mindst jeres positive modtagelse af lovforslaget.
Som en ordfører tidligere bemærkede fra talerstolen, er i dag en god dag for psykiatrien.
Og det er jeg helt enig i, for lovforslaget, vi behandler her i dag, udmønter to vigtige initiativer fra vores aftale om en samlet 10-årsplan for psykiatrien, som jeg også er glad for at et bredt flertal bakker op om.
Lovforslaget er dermed også et af de første skridt – ud af mange flere – i forhold til at bidrage til at sikre implementeringen af vores historiske 10-årsplanaftale og dermed også et vigtigt skridt imod at sikre et massivt løft og en stærkere psykiatri til gavn for dem, det hele handler om i sidste ende, nemlig patienterne og deres pårørende.
Lovforslaget indeholder to hovedelementer.
I dag er det sådan, at retten til udredning og behandling på sygehusene er opdelt og adskilt.
Hvis man eksempelvis i dag kommer på sygehuset med ondt i knæet, vil man sikkert blive tilbudt noget smertestillende.
Måske man skal scannes eller have en opfølgende undersøgelse.
Man opererer ikke, før man ved, hvad det er, der er galt.
Det handler først og fremmest om, at man skal sikre noget hurtig udredning, og dernæst går man så i gang med behandlingen.
Men for børn og unge, der i dag bliver henvist til psykiatrien, og også for deres familier, kan smertestillende eller en hurtig scanning ikke bare dæmpe det, der gør ondt.
De har brug for noget andet, de har brug for noget mere, og de har behov for, at det sker langt mere sammenhængende end i dag.
Det skal vi gøre op med, for vi kan ikke være de alt for lange ventetider i børne- og ungdomspsykiatrien bekendt.
I dag er det sådan, at det kun er 1 ud af 10, der udredes inden for den gældende frist.
Ifølge de seneste tal venter henviste børn og unge i dag mere end 160 dage i gennemsnit, før de er udredt.
For rigtig mange børn og unge og deres familier er der brug for tidlig støtte, hjælp og behandling allerede undervejs i udredningen.
Det kan være, at barnet har brug for hjælp til at tackle svære tanker efter lang tid med angst og tristhed, samtidig med at man undersøger en mistanke om autisme.
Eller det kan være, at en familie har brug for hjælp til at håndtere et højt konfliktniveau, eller et ungt menneske, der har tvangstanker, samtidig med at man afklarer, om den unge lider af ocd.
Et fokus på hurtig udredning må selvfølgelig ikke stå i vejen for tidlig hjælp og det gode forløb.
Med lovforslaget, vi behandler i dag, sikrer vi derfor nu også børn og unge en ny samlet patientrettighed i psykiatrien, en ny patientrettighed til et sammenhængende forløb, hvor udredning og behandling frem for at foregå adskilt og isoleret i langt højere grad nu skal tænkes sammen, og hvor vi sætter ind med hurtig hjælp og behandling.
Udredningen skal fremover være påbegyndt inden for 30 dage efter henvisningen, og senest efter 60 dage skal man være endeligt udredt, vel at mærke uden at det samlede forløb med udredning og behandling strækker sig over mere end de 2 måneder, der også gælder i dag.
Med den nye sammenhængende patientrettighed styrker vi også børn og unges ret til det udvidede frie sygehusvalg.
Det betyder, at man fremover kan få sammenhængende udredning og behandling på et privathospital, når ventetiden i det offentlige bliver for lang.
Det handler om, at vi sætter patienten før systemet.
Det er i øvrigt også fagligt mere meningsfuldt for det sundhedsfaglige personale, der kan følge patienten gennem hele forløbet, men vigtigst af alt bidrager det også til at sikre mere tryghed, kontinuitet og færre skift for børnene, de unge og deres familier.
Lovforslaget, vi behandler her i dag, er med andre ord et vigtigt skridt i forhold til at sikre en stærkere børne- og ungdomspsykiatri.
Det kan selvfølgelig ikke stå alene.
Tidligere på året skrev næsten alle Folketingets partier under på en aftale, som sikrer en fuldt finansieret 10-årsplan med et ambitiøst løft af psykiatrien, hvor vi tilfører 4,6 mia. kr. ekstra, vel at mærke varigt.
Det svarer til et løft af psykiatrien på hele 35 pct.
Det er der ingen tidligere regering – eller støttepartier, for den sags skyld – der nogen sinde har leveret.